section_heading: Povijest
paragraph_text: U vrijeme crkvene uprave biskupa Hezihija (405. – 426.), Salonitanska biskupija uzdignuta je na razinu metropolije, čime je zadobila prvenstvo u rimskoj provinciji Dalmaciji. Pod predsjedanjem biskupa Honorija II. (528. – 547.) održana su u Saloni dva crkvena sabora, 530. i 533. godine, na kojima je Salonitanska biskupija uzdignuta na rang nadbiskupije. U to vrijeme se u sastavu Salonitanske nadbiskupije nalazilo dvanaest sufraganskih biskupija.<ref>Splitsko-makarska nadbiskupija - smn.hr Te biskupije bile su: Arba, Iader, Scardona, Narona (Vid kod Metkovića), Epidaur, Martar ili Ad Matrices (kraj izvora Vrbasa), Bistua (kraj Zenice ili Travnika), Siscia, Baloe ili Baroe, Ludrum (kod Knina), Sarsenterum (možda Aržano) i Muccur.<ref>Peloza, M., Splitska nadbiskupija i metropolija, u: Crkva u svijetu, Vol. 4 No. 5-6, Katolički bogoslovni fakultet Sveučilišta u Splitu, Split, 1969., str. 372-383.